Document ID: 32015R0517

A BIZOTTSÁG (EU) 2015/517 VÉGREHAJTÁSI RENDELETE
(2015. március 26.)
a tej- és tejtermékágazatban illeték megállapításáról szóló 1788/2003/EK tanácsi rendelet alkalmazására vonatkozó részletes szabályok megállapításáról szóló 595/2004/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 81. cikke (1) bekezdésére és 83. cikke (4) bekezdésére, összefüggésben 4. cikkével,
mivel:
(1)
Az 1308/2013/EU európai parlamenti és tanácsi rendelet (2)2014. január 1-jétől hatályon kívül helyezte és felváltotta az 1234/2007/EK rendeletet. Mindazonáltal az 1308/2013/EU rendelet 230. cikke (1) bekezdésének a) pontja úgy rendelkezik, hogy a tejtermelésre vonatkozó korlátozások rendszere tekintetében az 1234/2007/EK rendelet II. része I. címe III. fejezetének III. szakasza, továbbá 55. és 85. cikke, valamint IX. és X. melléklete 2015. március 31-ig továbbra is alkalmazandó.
(2)
A tejágazatban tapasztalható alacsony tejárak és pénzügyi nehézségek ismeretében helyénvalónak tűnik enyhíteni azon termelők pénzügyi terhein, akiknek a 2014/2015. tejkvótaévre többletilletéket kell fizetniük az 595/2004/EK bizottsági rendelet (3) 15. cikkének (1) bekezdése értelmében. Ezért indokolt, hogy az egyes országokban fennálló helyzetek különbözőségét figyelembe véve a tagállamok dönthessenek a többletilleték részletekben való beszedéséről. A kamatmentes részletfizetés lehetővé tétele azonban állami támogatásnak minősülne a Szerződés 107. cikkének (1) bekezdése értelmében, hacsak az elhalasztott részletek meg nem felelnek az 1408/2013/EU bizottsági rendeletben (4) előírt feltételeknek.
(3)
Részletfizetési rendszerek alkalmazásakor az ellenőrzések és értesítések határidejét úgy kell megállapítani, hogy a záró ellenőrzések és az értesítések lefedjék valamennyi elhalasztott részletet. A tagállamokat fel kell kérni a részletfizetési rendszerben részt vevő kedvezményezettek számának, valamint a rendszer időtartamának egyes évei alatt azok által be nem fizetett összegeknek a közlésére. 2015. november 30-ig ezt az információt az 595/2004/EK rendelet IIa. mellékletében megadott jelentési minta 2. részében szereplő táblázat d) oszlopában kell megadni. 2016. november 30-ig és 2017. november 30-ig az említett információt az említett táblázat i) oszlopában kell feltüntetni a „részletfizetési rendszer” megjegyzéssel együtt.
(4)
Az 595/2004/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
ELFOGADTA EZT A RENDELETET:
1. cikk
Az 595/2004/EK rendelet a következőképpen módosul:
1.
A 15. cikkben az (1) bekezdés helyébe a következő szöveg lép:
„(1) Az illetékfizetésre kötelezett felvásárlók és közvetlen értékesítés esetén e termelők minden év október 1-jéig megfizetik az esedékes összeget az illetékes hatóságnak a tagállam által megállapított szabályokkal összhangban; a felvásárlók felelősek azért, hogy a termelőktől az 1234/2007/EK rendelet 79. cikke alapján fizetendő, a szállításokra vonatkozó többletilletéket ugyanezen rendelet 81. cikke (1) bekezdésének megfelelően beszedjék.
Az Európai Unió működéséről szóló szerződés 107. és 109. cikke alkalmazásának sérelme nélkül a tagállamok dönthetnek úgy, hogy a 2014. április 1-jével kezdődő 12 hónapos időszak tekintetében esedékes összeget három, kamatmentes éves részletben kell megfizetni.
Az első éves részlet, amely megfelel a teljes befizetendő összeg legalább 1/3-ának, 2015. szeptember 30-ig fizetendő. 2016. szeptember 30-ig a teljes összegnek legalább a 2/3-át meg kell fizetni. 2017. szeptember 30-ig pedig a teljes összeget meg kell fizetni.
A tagállamok gondoskodnak arról, hogy a részletfizetési rendszer kedvezményezettjei a termelők legyenek.”
2.
A 19. cikk (3) bekezdése a második albekezdés után a következő albekezdéssel egészül ki:
„A második albekezdéstől eltérve a 15. cikk (1) bekezdésében említett részletfizetési rendszert alkalmazó tagállamok az ellenőrzési jelentést az érintett 12 hónapos időszak végét követő 42 hónapon belül készítik el.”
3.
A 27. cikk a következő (7) bekezdéssel egészül ki:
„(7) A 15. cikk (1) bekezdésében említett részletfizetési rendszert alkalmazó tagállamok 2016. november 30-ig és 2017. november 30-ig tájékoztatják a Bizottságot a rendszer kedvezményezettjeinek számáról, valamint az egyes években azok által be nem fizetett összegekről, ezen adatoknak a IIa. mellékletben megadott jelentési minta 2. részében szereplő táblázat i) oszlopában való feltüntetésével a »részletfizetési rendszer« megjegyzés kíséretében.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. március 26-án.

Labels: 7
2
17
6